อาชีพงานบริการอุตสาหกรรมท่องเที่ยวในไทยกลับมาขาดแคลนแรงงาน หลังสถานการณ์โควิด-19 มีแนวโน้มดีขึ้น
นางสาวบุณยวีร์ ไขว้พันธุ์ รองอธิบดีกรมการจัดหางาน กล่าวว่า อาชีพในปี 2565 ที่เรียนจบมาแล้วไม่ตกงานและเป็นที่ต้องการของตลาดแรงงานมากที่สุดคือ อาชีพสายงานขายและการตลาด เพราะพนักงานขายช่วยสร้างรายได้ให้กับบริษัทได้โดยตรง ทำให้หลายบริษัทเปิดรับสมัครงานตำแหน่งนี้เป็นจำนวนมาก รองลงมาเป็นงานขนส่งและคลังสินค้า ช่วยจัดการระบบขนส่ง เคลื่อนย้ายสินค้าได้ในทุกพื้นที่ ส่วนตำแหน่งงานที่ขาดแคลนคือ อาชีพในสายงานอุตสาหกรรมท่องเที่ยว เช่น พนักงานโรงแรม พนักงานต้อนรับ เนื่องจากก่อนหน้านี้เกิดวิกฤตโควิด-19 ทำให้ประเทศต้องล็อกดาวน์ ไม่มีนักท่องเที่ยว แรงงานกลุ่มนี้จึงออกจากงาน หันไปทำอาชีพอิสระ ธุรกิจส่วนตัว ซึ่งพอสถานการณ์โควิด-19 มีแนวโน้มคลี่คลาย จึงขาดแคลนแรงงานกลุ่มนี้จำนวนมาก ขณะที่ผู้เด็กจบใหม่ไม่ตรงกับความต้องการของตลาดแรงงาน กรมการจัดหางานพยายามส่งเสริมการพัฒนาทักษะฝีมือเพื่อให้ตอบสนองความต้องการของตลาด สนับสนุนให้ประชาชนมีงานทำ ลดปัญหาการว่างงานมาอย่างต่อเนื่องนอกจากนี้ กรมการจัดหางานยังวางแนวทางช่วยเหลือ ให้ผู้ว่างงานในหลายช่องทาง ทั้งการประสานความร่วมมือกับภาครัฐและภาคเอกชน โดยเฉพาะความต้องการของสถานประกอบกิจการในภาคอุตสาหกรรมต่างๆ ที่ต้องการรับคนเข้าทำงานและทักษะที่จำเป็นในการทำงาน การประชาสัมพันธ์การเข้าถึงตำแหน่งงานว่าง ผ่านช่องทางทั้งแบบออนไลน์และออฟไลน์ ประชาชนที่กำลังมองหาสามารถสมัครได้ที่เว็บไซต์ไทยมีงานทำ.doe.go.th หรือที่สำนักงานจัดหางานจังหวัดทั่วประเทศ การจัดกิจกรรมนัดพบแรงงาน และการส่งเสริมการไปทำงานต่างประเทศอย่างถูกต้องตามกฎหมาย เป็นต้น